Document ID: 31993D0196

ΑΠΟΦΑΣΗ ΤΗΣ ΕΠΙΤΡΟΠΗΣ της 5ης Φεβρουαρίου 1993 για τους υγειονομικούς όρους και την υγειονομική πιστοποίηση που απαιτούνται για την εισαγωγή ιπποειδών προς σφαγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών(1) , όπως τροποποιήθηκε τελευταία από την οδηγία 92/36/ΕΟΚ(2) , και ιδίως το άρθρο 15 στοιχείο α) και τα άρθρα 16 και 18,
την οδηγία 91/496/ΕΟΚ του Συμβουλίου της 15 Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ(3) , όπως τροποποιήθηκε τελευταία από την απόφαση 92/438/ΕΟΚ(4) , και ιδίως το άρθρο 14,
Εκτιμώντας:
ότι, με την απόφαση 79/542/ΕΟΚ του Συμβουλίου(5) , όπως τροποποιήθηκε τελευταία από την απόφαση 93/100/ΕΟΚ της Επιτροπής(6) , καθορίστηκε ο πίνακας των τρίτων χωρών από τις οποίες τα κράτη μέλη επιτρέπουν, ειδικότερα, τις εισαγωγές ιπποειδών-
ότι είναι, επίσης, αναγκαίο να ληφθεί υπόψη η οργάνωση ορισμένων τρίτων χωρών σε περιφέρειες που περιλαμβάνονται στον προαναφερόμενο πίνακα, πράγμα το οποίο αποτελεί αντικείμενο της αποφάσεως 92/160/ΕΟΚ της Επιτροπής(7) , όπως τροποποιήθηκε από την απόφαση 92/161/ΕΟΚ(8) .
ότι οι αρμόδιες εθνικές κτηνιατρικές υπηρεσίες έχουν αναλάβει την υποχρέωση να ειδοποιούν την Επιτροπή και τα κράτη μέλη με τηλεγράφημα, τηλετυπία, ή τηλεφωτοτυπία, εντός 24 ωρών, για την επιβεβαίωση της εμφάνισης οποιασδήποτε μολυσματικής ή μεταδοτικής νόσου των ιπποειδών των πινάκων Α και Β του αρμόδιου κτηνιατρικού οργανισμού [International Office of Epizootics (IOE)] ή για την έγκριση εμβολιασμού κατά οποιασδήποτε από αυτές ή, εντός εύλογου διαστήματος, για οποιαδήποτε προτεινόμενη αλλαγή στους εθνικούς κανόνες εισαγωγής ιπποειδών-
ότι οι όροι που θα καθοριστούν για τις εισαγωγές ιπποειδών προς σφαγή εφαρμόζονται με την επιφύλαξη των απαιτήσεων της οδηγίας 86/469/ΕΟΚ του Συμβουλίου(9) , που ορίζει ότι καμία θυρεοστατική, οιστρογόνος, ανδρογόνος ή προγεστερινοειδής ουσία δεν χρησιμοποιείται στα ιπποειδή με σκοπό την πάχυνση-
ότι η πιστοποίηση για την αποστολή ιπποειδών που προορίζονται για σφαγή έχει προβλεφθεί, με την προϋπόθεση ότι τα ζώα έχουν αναγνωριστεί και φέρουν σαφή σήμανση- ότι, ως εκ τούτου, χρειάζεται να οριστεί σαφές και ανεξίτηλο σήμα για τα ιπποειδή προς σφαγή-
ότι οι διάφορες κατηγορίες ιπποειδών έχουν τα δικά τους χαρακτηριστικά και ότι οι εισαγωγές τους επιτρέπονται για διαφορετικούς λόγους- ότι, συνεπώς, πρέπει να προσδιοριστούν ειδικοί υγειονομικοί όροι προκειμένου για ιπποειδή προς σφαγή, που στέλνονται κατευθείαν στο σφαγείο προορισμού, και για ιπποειδή προς σφαγή, που διέρχονται από άλλη αγορά ή κέντρο διαλογής-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη των διατάξεων της απόφασης 92/160/ΕΟΚ, τα κράτη μέλη επιτρέπουν την εισαγωγή ιπποειδών προς σφαγή από τρίτη χώρα που αναφέρεται στο μέρος Ι του παραρτήματος της απόφασης 79/542/ΕΟΚ του Συμβουλίου και τα οποία φέρουν στην οπλή του αριστερού εμπρόσθιου σκέλους σημάδι "S" σημαδεμένο με πυρακτωμένο σίδηρο, μεγέθους τουλάχιστον 3 cm, και πληρούν τις ακόλουθες προϋποθέσεις:
i) εάν σταλούν κατευθείαν σε σφαγείο για σφαγή εντός των πέντε ημερών μετά την είσοδο στο σφαγείο και έως οκτώ ημέρες μετά την άφιξη στην Κοινότητα, πρέπει να πληρούν τους όρους του παραρτήματος Ι της παρούσας απόφασης. Εντούτοις, όταν τα ιπποειδή υποβάλλονται σε θαλάσσιο ταξίδι διάρκειας άνω των οκτώ ημερών, τα κράτη μέλη δύνανται να αποφασίσουν ότι τα ιπποειδή αυτά μπορούν να σφαγούν εντός 21 ημερών από την άφιξη στο σφαγείο, με την προϋπόθεση ότι παραμένουν στο σφαγείο υπό την ημερήσια επιτήρηση του εντεταλμένου κτηνιάτρου. Τα κράτη μέλη ανακοινώνουν στην Επιτροπή τις περιπτώσεις αυτές,
ii) εάν διέλθουν από αγορά ή κέντρο διαλογής πριν σφαγούν, πρέπει να πληρούν τους όρους του παραρτήματος ΙΙ της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Φεβρουαρίου 1993.

Labels: 0
3
5
6